Virallinen lehti nro C 060 , 25/02/1998 s. 0041



KIRJALLINEN KYSYMYS E-1760/97 esittäjä(t): Florus Wijsenbeek (ELDR) - komissiolle (27. toukokuuta 1997) Aihe: Ranskan pidempiä hyötyajoneuvoja koskevat kokeilut Onko komissio tietoinen siitä, että Ranskan hallitus on ryhtynyt tutkimaan ennen tiettyjen tieliikenteen ajoneuvojen mitoista annetun direktiivin 96/53/EY ((EYVL L 235, 17.9.1996, s. 59. )) toimeenpanoa sitä, olisiko yhdistetyn liikennemuodon edeltävässä ja liittyvässä kuljetuksessa mahdollista ottaa käyttöön pidempiä ajoneuvoja? Kyseessä on tällöin kahden 8,15 metrin pituisen kontin kuljetus. Onko komissio myös tietoinen siitä, että Hollannissa suoritetaan parastaikaa kokeilua kuorma-autoilla, joiden kantokyky käsittää neljä kahdenkymmenen jalan pituista konttiyksikköä? Onko komission mielestä mahdollista, että myös muissa Euroopan unionin jäsenvaltioissa voitaisiin suorittaa kokeiluja kuorma-autojen poikkeavilla paino- ja/tai mitta-arvoilla, koska jo kahdessa jäsenvaltiossa suoritetaan kokeiluja poikkeavilla paino- ja/tai mitta-arvoilla yhdistetyssä liikennemuodossa käytettävien hyötyajoneuvojen osalta? Saattaisiko tämä komission mielestä johtaa siihen, että edellä mainitun kaltaisia kokeiluja koskevia yhteisiä määräyksiä otettaisiin käyttöön yhdistetyn liikennemuodon laajentamista silmällä pitäen? Pitääkö jo ympäristön suojelun kannalta harkinnan arvoisena sitä, että - Euroopan parlamentin yli 3,5 tonnin painoisien kuorma-autojen mittoja ja painoja käsittelevän lausunnon mukaisesti - suuremmat mitat saatettaisiin voimaan myös muiden kuin yhdistettyjen kuljetusmuotojen osalta siinä tapauksessa, ettei akselipaino ylitä määrättyä suurinta sallittua raja-arvoa ja että määritelty kääntymisympyrä pysyy asetettujen enimmäisarvojen mukaisena? Jos pitää, niin millä tavoin komission mielestä tällainen määräys voitaisiin toteuttaa? Jos ei pidä, niin minkä vuoksi ei? Komission jäsenen Neil Kinnockin komission puolesta antama vastaus (10. heinäkuuta 1997) Jäsenvaltioiden on syyskuuhun 1997 mennessä pantava täytäntöön moottoriajoneuvojen painoja ja mittoja koskeva direktiivi 96/53/EY. Direktiivissä säädetään kuorman suurimmaksi pituudeksi 15,65 metriä, mikä estää kahden 8,15 metrin pituisen kuormatilan kuljettamisen samassa ajoneuvoyhdistelmässä. Jäsenvaltiot saavat sallia alueellaan tätä suurempia ajoneuvojen mittoja vain syyskuuhun 1997 asti. Direktiivin 4 artiklan 4 kohdan nojalla jäsenvaltiot voivat sallia myös direktiivissä säädetyt enimmäismitat ylittäviä mittoja. Tällaisten mittojen perusteet ovat kuitenkin tiukat, ja komissiolle on ilmoitettava asiasta etukäteen. Toistaiseksi vain kaksi jäsenvaltiota (Suomi ja Ruotsi) on ilmaissut virallisesti kiinnostuksensa 4 artiklan 4 kohdan mukaisiin tavallista pidempiin ajoneuvoyhdistelmiin. Standardista poikkeavat kokeiluajoneuvot sallitaan edelleen direktiivin 4 artiklan 5 kohdan nojalla kokeilun ajaksi. Kuten parlamentin jäsen tietää, komission tarkoituksena oli yhdenmukaistaa ajoneuvojen kokonaispainot kaikkialla yhteisössä, mutta sekä parlamentti että neuvosto hylkäsivät kyseisen osan komission ehdotuksesta. Niinpä kukin jäsenvaltio voi itse päättää kotimaisen liikenteen ajoneuvojen enimmäispainoista, jotka voivat jäsenvaltioiden niin halutessa olla korkeammat yhdistettyjen kuljetusten ajoneuvojen osalta. Komissio ei tällä hetkellä suunnittele muutoksia direktiivissä sallittuihin enimmäismittoihin.